**MAANINKAJÄRVEN KOULUN JÄRJESTYSSÄÄNNÖT**

**1 Järjestyssääntöjen tarkoitus ja soveltaminen**

*Järjestyssääntöjen tarkoituksena on edistää koulun sisäistä järjestystä, opiskelun esteetöntä sujumista sekä kouluyhteisön turvallisuutta ja viihtyisyyttä (Opetushallitus).*

* Järjestyssääntöjen tarkoituksena on taata Maaninkajärven koulun turvallinen ja viihtyisä kouluympäristö, jossa kaikkien yhteisön jäsenten on hyvä työskennellä.

**2 Oppilaan oikeudet ja velvollisuudet**

**Oppilaiden yhdenvertaisuus ja tasa-arvo sekä muut oikeudet**

*Perusopetuksen oppilaalla on sivistykselliset perus- ja ihmisoikeudet, kuten oikeus maksuttomaan perusopetukseen, oikeus yhdenvertaiseen ja tasa-arvoiseen kohteluun, oikeus henkilökohtaiseen vapauteen ja koskemattomuuteen sekä oikeus yksityiselämän suojaan (Opetushallitus).*

*Perusopetuslain 7 luvusta löytyvät säännökset oppivelvollisuudesta sekä oppilaan oikeuksista ja velvollisuuksista*[*http://www.finlex.fi/fi/laki/ajantasa/1998/*](http://www.finlex.fi/fi/laki/ajantasa/1998/).

Oppilaalla on oikeus mm.

* Yhdenvertaiseen ja tasa-arvoiseen kohteluun
* Maksuttomaan opetukseen
* Turvalliseen oppimisympäristöön

**Oppilaan velvollisuudet**

*Oppivelvollisuusikäisen* oppilaan *velvollisuus on osallistua opetukseen, kunnes oppivelvollisuus on suoritettu. Oppilaan velvollisuus on suorittaa tehtävänsä tunnollisesti ja käyttäytyä asiallisesti. Oppilaan velvollisuus on osallistua opetukseen, ellei hänelle ole myönnetty lupaa poissaoloon (Opetushallitus).*

Oppilaalla on velvollisuus

* Osallistua opetukseen, mikäli hänelle ei ole myönnetty lupaa poissaoloon
* Suorittaa tehtävänsä tunnollisesti
* Käyttäytyä asiallisesti ja ylläpitää työrauhaa oppitunneilla
* Pukeutua asiallisesti
* Toimia koulun järjestyssääntöjen mukaisesti

**3 Turvallisuus, viihtyisyys ja opiskelun esteetön sujuminen**

**Hyvä käytös**

*Järjestyssäännöissä sovitaan hyvien tapojen mukaisesta käyttäytymisestä, kuten toisten huomioon ottaminen, työ- ja opiskelurauhan edistäminen ja kunnioittaminen, tervehtiminen sekä ohjeiden noudattaminen ja hyvien ruokailutapojen noudattaminen sekä sovituista ajoista kiinni pitämisestä ja täsmällisyydestä. Toisesta henkilöstä, työstä tai tuotoksesta otettua valokuvaa tai videota ei saa julkaista ilman tämän lupaa internetissä, sosiaalisessa mediassa tai muussa julkisessa paikassa. Suosittelemme, ettei kouluun tuotaisi arvoesineitä, makeisia ja energiajuomia (Opetushallitus).*

* Pyrin parhaani mukaan ottamaan huomioon toiset ja olemaan suvaitsevainen.
* En kiusaa toisia ja kerron havaitsemastani kiusaamisesta kouluyhteisön aikuiselle.
* Edistän työrauhaa omalla toiminnallani ja yrittämällä parhaani.
* Kiinnitän huomiota asialliseen kielenkäyttöön ja käyttäydyn hyvin.
* Jätän kengät telineeseen, päällysvaatteet ja päähineen luokan ulkopuolelle naulakoille.
* Kunnioitan toisen yksityisyyden suojaa niin henkilön kuin hänen tuotoksiensa osalta. En ota enkä jaa toisesta otettuja kuvia tai videoita ilman lupaa.
* Kunnioitan yhteisiä työaikoja ja olen täsmällinen. Lukukauden aikana viidestä myöhästymisestä seuraa kasvatuskeskustelu ensisijaisena puuttumiskeinona.

**Oleskelu ja liikkuminen**

*Välitunnit vietetään lukuvuosittain oppilaiden kanssa kerrattavilla välituntialueilla.****Poistuminen koulun alueelta koulupäivän aikana ilman opetukseen liittyvää tai muuta perusteltua syytä on kielletty.****Koulumatkoilla noudatetaan liikennesääntöjä ja koulukuljetuksissa käyttäydytään asiallisesti ja noudatetaan hyviä tapoja (Opetushallitus).*

* Luokilla 1-6 välitunnit vietetään ulkona, jonne siirrytään oppitunnin päätyttyä. Mikäli opetus jatkuu klo 13 jälkeen kahdella oppitunnilla, niiden välissä voidaan pitää lyhyt tauko.
* Ulkovälituntien pakkasraja on -20⁰C.
* Luokilla 7-9 koulupäivän kaksi viimeistä oppituntia voidaan pitää yhteen ryhmän ja opettajan päätöksellä.
* Ruokailun jälkeen 1.-6. luokkalaisilla on opettajan harkinnan mukaan välitunti. Luokilla 7-9 on välitunti, joka voi olla myös sisävälkkä.
* Välituntialue on luokilla 1-6 koulurakennuksen vieressä oleva aidattu piha-alue. Luokkien 7-9 välituntialue on koulurakennuksen ja urheilutalon rajaama piha-alue.
* Käyttäydyn hyvin myös koulumatkojen ja koulukyytien aikana. Noudatan annettuja turvallisuusohjeita.
* Koulupäivä alkaa ja loppuu lukujärjestykseen merkittyinä aikoina, muina aikoina oppilaalla ei ole valvontaa.

**Siisteydestä ja ympäristöstä huolehtiminen**

*Koulun omaisuudesta, oppimateriaaleista ja omista tavaroista on huolehdittava hyvin sekä kunnioitettava toisen omaisuutta. Roskaaminen ja koulun omaisuuden turmeleminen on kiellettyä.* Oppilaalla *on velvollisuus vahingon korvaamiseen ja likaamansa tai epäjärjestykseen saattamansa koulun omaisuuden puhdistamiseen tai järjestämiseen (Opetushallitus).*

* Huolehdin hyvin käyttämistäni materiaaleista ja tavaroista.
* Kunnioitan koulun ja toisten omaisuutta.
* Pidän omalta osaltani koulurakennuksen ja koulun ympäristön siistinä ja kunnossa.
* Käytän asianmukaisesti koulun tvt-välineitä ja av-laitteita.

**Turvallisuus**

Koulutyön *turvallisuus edellyttää jokaiselta turvallisuuteen liittyvästä viasta tai puutteesta ilmoittamista koulun henkilökuntaan kuuluvalle. Tässä voidaan määrätä esimerkiksi polkupyörän, mopon tai suksien säilyttämispaikasta tai kiellosta heittää lumipalloja koulun pihalla, turvallista oppimisympäristöä edistävät ohjeet välitunnilla käyttäytymisestä ja esimerkiksi mainita kameravalvonnasta koulun alueella (Opetushallitus).*

* Polkupyörät ja talviliikuntavälineet säilytetään niille tarkoitetussa ulkovarastossa tai niille osoitetussa paikassa sisätiloissa.
* Mopot säilytetään parkkialueella mopoille osoitetulla parkkialueella.
* Lumipallojen heittely välituntialueella on kielletty muulloin kuin valvottuna siihen tarkoitettuun maaliin heitettäessä.
* Välitunneille siirrytään oppitunnin päätyttyä välittömästi.
* Sisätiloissa liikutaan varovaisuutta noudattaen.

**Tietokoneen, matkapuhelinten ja muiden mobiililaitteiden käyttö**

*Koulu voi määrätä koulun tietokoneiden, matkapuhelinten ja muiden mobiililaitteiden, internetin ja koulun tietoverkon käytöstä sekä oppilaan omien laitteiden käytöstä**oppituntien tai muun opetussuunnitelman mukaisen opetuksen aikana. Koulu voi kieltää mobiililaitteen käytön oppituntien tai muun opetussuunnitelman mukaisen opetuksen aikana opetusta häiritsevänä. Perusopetuslain 29 §:n puhelimiin ja muihin mobiililaitteisiin liittyvän sääntelyn tarkoituksena on luoda perusopetukseen työrauhaa, edistää oppimista ja oppimiseen keskittymistä, rajoittaa puhelimen oppimista häiritsevää käyttöä, edistää liikunnallista elämäntapaa ja tunne- ja vuorovaikutustaitojen oppimista kasvokkain sekä mahdollistaa puhelimen käyttö oppimistarkoituksessa ja terveydellisistä syistä. (Opetushallitus)*

* Puhelinta tai muuta mobiililaitetta ei saa käyttää koulupäivän aikana lukuun ottamatta niiden käyttöä opettajan luvalla oppimistarkoitukseen tai rehtorin tai opettajan luvalla henkilökohtaiseen terveydenhoitoon tai perusopetuslain 31 §:ssä tarkoitettuna apuvälineenä.
* Vuosiluokkien 6.-9. oppilailta matkapuhelimet kerätään puhelinparkkiin oppilaan koulupäivän ajaksi. Vuosiluokkien 1.-5. oppilaat säilyttävät puhelimet repuissa koko koulupäivän ajan. Laitteet pidetään äänettöminä koulupäivän ajan.
* Puhelimet säilytetään lukitussa henkilökunnan tilassa luokittain nimikoiduissa puhelintelineissä. Kuulokkeet, kellopuhelimet ja muut mobiililaitteet säilytetään repuissa.
* Koulu ei vastaa repussa säilytetyille laitteille tai opetustilanteissa mobiililaitteille sattuneista vahingoista koulupäivän aikana. Koulu vastaa puhelimista silloin, kun ne ovat koulun säilytyksessä.
* Tietokoneita, matkapuhelimia tai muita mobiililaitteita voidaan käyttää opetustilanteissa ja koulun retkillä opettajan luvalla. Puhelinta ja muuta mobiililaitetta saa opettajan luvalla käyttää, jos oppilaalla on kiireellinen tarve koulupäivän aikana olla yhteydessä huoltajaan. Oppilaalla on aina oikeus ilman koulun henkilöstön lupaa hätätilanteessa soittaa hätänumeroon.

**Päihteet ja vaaralliset esineet**

*Lailla kiellettyjen, vaarallisten tai omaisuuden vahingoittamiseen tarkoitettujen esineiden tai aineiden tuominen kouluun on kiellettyä. Kiellettyä on muun muassa alkoholin, tupakkalain tarkoittamien tupakan ja tupakkatuotteiden, huumausainelain tarkoittamien huumausaineiden, veitsien, ampuma-aseiden, voimakkaiden laserosoittimien sekä vastaavien esineiden ja aineiden kouluun tuominen (Opetushallitus).*

* Opettaja tai rehtori ilmoittaa päihteiden tai vaarallisten aineiden tai esineiden hallussapidosta oppilaan huoltajalle.
* Rehtori tai opettaja ottaa häiritsevät tai vaaralliset esineet tai aineet haltuunsa

**Elintarvikkeet ja niiden nauttiminen koulupäivän aikana**

* Oppitunnin aikana ei syödä eikä juoda ilman opettajan lupaa.
* Koulupäivän aikana oppilaille tarjotaan maksuton lounas. Jokaisen oppilaan on syytä nauttia vähintään osa kouluateriasta.
* Alaluokkien oppilaat nauttivat mahdollisen oman välipalansa opettajan osoittamassa tilassa.
* Yläluokkien oppilaat nauttivat mahdolliset omat eväänsä ulkotiloissa.
* Koulu ei suosittele makeisten, virvoitusjuomien yms. nauttimista koulupäivän aikana, vaan sen sijaan kannustaa terveellisiin välipaloihin.
* Maksullinen välipala on tarjolla kouluravintolassa.

**Kurinpito**

*Kurinpitokeinot ja kasvatuskeskustelun käyttäminen kuvataan opetussuunnitelmassa. Koulun keinoja puuttua epäasialliseen käyttäytymiseen ovat kasvatuskeskustelu****ensisijaisena****puuttumiskeinona, jälki-istunto, kirjallinen varoitus ja oppilaan erottaminen koulusta määräajaksi.*

*Opettajalla ja rehtorilla on oikeus tarkastaa opiskelijan tavarat****.****Rehtori tai opettaja voi ottaa häiritsevät tai vaaralliset esineet tai aineet tarvittaessa haltuunsa. Koulun rehtorilla ja opettajalla on velvollisuus ilmoittaa tietoonsa tulleesta koulussa tai koulumatkalla tapahtuneesta häirinnästä, kiusaamisesta tai väkivallasta niihin syyllistyneen ja niiden kohteena olevan oppilaan huoltajalle tai muulle lailliselle edustajalle (Opetushallitus).*

Koulun käyttämät keinot puuttua epäasialliseen käyttäytymiseen ovat:

* kannustaa ja ohjata hyvään käytökseen
* huomauttaa epäasiallisesta käytöksestä
* poistaa luokasta enintään jäljellä olevan oppitunnin ajaksi opettajan osoittamaan paikkaan, jossa oppilaan on pysyttävä
* oppilaan määrääminen kasvatuskeskusteluun
* oppilaan määrääminen jälki-istuntoon enintään kahdeksi tunniksi
* kurinpitorangaistuksena oppilaalle määrättävä kirjallinen varoitus
* jos rikkomus on vakava tai oppilas jatkaa epäasiallista käyttäytymistä, oppilaan määräaikainen erottaminen koulusta enintään kolmeksi kuukaudeksi
* Kasvatuskeskustelun määrää opettaja tai rehtori. Kasvatuskeskustelut kirjataan. Määräyksestä ilmoitetaan oppilaan huoltajalle. Kasvatuskeskustelu on kestoltaan enintään kaksi tuntia ja se voidaan pitää tarvittaessa useammassa osassa ja siihen voidaan kutsua oppilaan huoltajat.

**4 Järjestyssääntöjen seuranta ja tarkistaminen**

Järjestyssäännöt ovat luettavissa Maaninkajärven koulun kotisivulla peda.netissä. Järjestyssäännöt kerrataan jokaisen ryhmän kanssa lukuvuoden alussa luokanohjaajan tai luokanopettajan johdolla.

Järjestyssääntöjen toimivuutta ja vaikuttavuutta seurataan ja ne tarkistetaan vähintään lukuvuosittain.